24/12/2018 | Administración Autonómica
Xunta de Galicia
Consellería de Economía, Emprego e Industria
Xefatura Territorial da Coruña
Servizo de Emprego e Economía Social
Resolución de inscrición e publicación do convenio colectivo da empresa “ITM servicios bibliotecarios, S. L.” no Concello da Coruña

Logo de constituirse a comisión negociadora do convenio colectivo da empresa “LTM SERVICIOS BIBLIOTECARIOS, S. L.” no Concello de A Coruña, subscríbese con data 28 de setembro de 2018 o texto do convenio colectivo polas partes lexitimadas (código de convenio número 15100761012018), con ámbito temporal desde o 15 de novembro de 2008 ata a negociación dun novo convenio, e solicítase a súa inscrición e publicación con data 11 de outubro de 2018. Con datas 15 de novembro e 12 de decembro de 2018 achégase nova documentación logo dos requirimentos de datas 6 de novembro e 3 de decembro de 2018. De acordo co disposto no artigo 90 e concordantes do Real Decreto Lexislativo 2/2015, do 23 de outubro, polo que se aproba o texto refundido da Lei do estatuto dos traballadores (BOE núm 255, do 24 de outubro de 2015) e no artigo 2.1 e concordantes do Real Decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do 12 de xuño de 2012), así coma na Orde do 29 de octubre de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG Núm 222, do 18 de novembro) modificada pola Orde do 14 de marzo (DOG Núm.60 de 26 de marzo de 2013). Considerando que a xefatura territorial de economía, emprego e industria da Coruña é competente para resolver a inscrición do convenio colectivo da empresa “LTM SERVICIOS BIBLIOTECARIOS, S. L.” no Concello de A Coruña e para dispoñer a súa publicación segundo o disposto no artigo 62.2 en consonancia co artigo 35 do Decreto 135/2017, do 28 de decembro, polo que se establece a estrutura orgánica da consellería de economía, emprego e industria (DOG Núm 18, de 25 de xaneiro de 2018). De acordo con todo o indicado, RESOLVO: 1. A inscrición do convenio colectivo da empresa “LTM SERVICIOS BIBLIOTECARIOS, S. L.” no rexistro de convenios e acordos colectivos de traballo da Comunidade Autónoma de Galicia.2. A remisión do convenio colectivo da empresa “LTM SERVICIOS BIBLIOTECARIOS, S. L.” ó Boletín Oficial da provincia da Coruña para a súa publicación. A Coruña, 18 de decembro de 2018 O xefe territorial de economía, emprego e industria Lassine Ladriñan Sarriguren PREÁMBULO: Este acordo é froito da boa fe e da boa vontade aplicada por ámbalas partes como proba da responsabilidade social empresarial e sindical e como parte dunha cultura de negociación que comeza en xaneiro do ano 2008. Capítulo I Disposicións xerais Son partes asinantes do presente Convenio a empresa LTM SERVICIOS BIBLIOTECARIOS, S. L. (CIF 15648595), o Comité de Empresa dos servizos bibliotecarios na rede de bibliotecas municipais da Coruña coa asistencia de: – Representante da empresa: Noeli Diana Florentina Hell Hutuleac, con NIF XXXXXXXXX. – Carmen Benita Milagros Deamo, con NIF XXXXXXXXX, Presidenta do Comité de Empresa (CIG). – Nuria Isabel Martínez Rey, con NIF XXXXXXXXX, delegada do Comité de Empresa (CIG). – Diego Maseda Seco, con NIF XXXXXXXXX, Secretario do Comité de Empresa (CIG). – Verónica Rabuñal Suárez, con NIF XXXXXXXXX, delegada do Comité de Empresa (UGT). – Julio Pesquero Murillo, con NIF XXXXXXXXX, delegado do Comité de Empresa (UGT). O presente acordo ten por obxecto a regulación das relacións de traballo entre a empresa LTM SERVICIOS BIBLIOTECARIOS S. L. (en adiante LTM) e o seu persoal. As súas normas afectarán a todo o persoal que preste os seus servizos na empresa mediante contrato de traballo segundo o estipulado na lexislación vixente. O ámbito territorial do presente convenio circunscríbese a tódolos centros e servizos que a empresa teña contratados no Concello da Coruña. Os artigos deste convenio entrarán en vigor a partir do 15 de setembro do 2008 e terán vixencia en tanto non se negocie un novo convenio. Entenderase prorrogado de ano en ano, agás denuncia de calquera das partes cun mes de antelación, polo menos, á data do seu remate. A dita denuncia deberá facerse por escrito á outra parte afectada polo convenio. Esta Comisión terá por finalidade velar polo cumprimento e adecuada interpretación deste acordo e dos distintos conflitos que xurdan cos traballadores e traballadoras no propio devir da actividade empresarial. A Comisión reunirase a petición das partes mediante o envío á outra parte dunha convocatoria previa, cunha antelación mínima de tres días. Do contido das reunións da Comisión e dos acordos aos que se cheguen levantarase a pertinente acta. As decisións da mesma emitiranse dentro dos 10 días seguintes a aquel en que sexa recibido o escrito de calquera interesado ou interesada e non privarán ás partes interesadas do dereito a usar a vía administrativa ou xudicial, segundo proceda, salvo que por acordo de ámbalas partes se sometan á decisión da Comisión Mixta. No prazo dun mes a partir da data de aprobación deste acordo, crearase a Comisión Mixta integrada por representantes da empresa e a representación legal dos traballadores e traballadoras. O número de representantes designados pola empresa será igual ao número de representantes do persoal ao que teñan dereito os traballadores e traballadoras segundo a escala establecida no Real Decreto Lexislativo 2/2015, de 23 de outubro, polo que se aproba o texto refundido da Lei do estatuto dos traballadores (BOE núm 255, de 24 de outubro de 2015). O número de representantes desta Comisión designados pola empresa pode ser menor, se a empresa o estima conveniente, ao número de representantes do persoal. No entanto, o número destes sempre será o correspondente segundo a norma antes referida. En calquera caso, a decisión será paritaria. Ás reunións desta Comisión poderá asistir, con voz pero sen voto, un asesor ou asesora por cada parte representada. Se pola parte social os compoñentes da RLT pertencesen a distintos sindicatos, poderá acudir un asesor ou asesora por cada un dos sindicatos. O tempo de dedicación dos representantes dos traballadores e traballadoras aos traballos da Comisión Mixta Paritaria correrá a cargo da empresa. No caso de que non se puidese ditar resolución por non existir acordo no seo da comisión paritaria, ambas as partes quedarán obrigadas a someterse ao procedemento de mediación establecido o acordo interprofesional galego (AGA) sobre procedementos extraxudiciais de solución de conflitos de traballo (Acordo interprofesional galego sobre procedementos extraxudiciais de solución de conflitos de traballo publicado no DOG Núm.98, de 24 de maio de 2013). Do persoal. a) Todo o persoal que realice estudos non regrados poderá solicitar quenda de traballo adecuada a eles, cuxa concesión, previo estudo e aprobación, realizarase por acordo da Dirección da empresa. De existir controversia pola denegación ou aprobación da devandita solicitude poderase acudir á Comisión Mixta para que emita ditame resolutorio vinculante respecto diso. Os permisos necesarios serán de 1 hora retribuída durante a duración do curso. Dita hora será a primeira da xornada ou a última. Deberase presentar xustificante da duración do devandito curso así como do seu horario. b) Para concorrer a exames de ensino regrado facilitaráselles o día como retribuído, sendo imprescindible a xustificación da asistencia aos mencionados exames. c) Todos aqueles cursos cuxa asistencia sexa proposta ou recomendada pola empresa, se fosen realizados fóra da xornada laboral, serán considerados como horas ordinarias de traballo compensables como tales, é dicir, unha hora cursada será compensada cunha hora libre, e, en calquera caso, tódolos gastos serán por conta da empresa. d) Nos demais casos estarase ao contemplado no art.23 do Estatuto dos Traballadores. Cando na empresa se produzan vacantes, se creen ou aumenten certos postos de traballo, antes de contratar a persoas alleas, cubriranse estas prazas con traballadores ou traballadoras de persoal mediante o ascenso de categoría, sempre que o traballador ou traballadora cumpra cos requisitos de titulación e aptitudes que solicite a Dirección da empresa, pasando a cubrirse a vacante que estes orixinen polas novas contratacións. A Dirección da empresa consultará previamente coa Comisión Mixta Paritaria se é aceptable e ecuánime a solicitude dos requisitos para estes ascensos e para a adecuación dos requisitos de titulación e aptitudes dos candidatos e candidatas aos ascensos así como as persoas que serán aptas para unha nova contratación. Xornada laboral. A xornada ordinaria de traballo será de 37 horas e media en cómputo semanal prestadas de luns a sábado. As horas dos sábados compensaranse como hora e media por cada hora traballada o sábado. Os horarios acomodaranse ás necesidades do servizo, respondendo ao criterio prioritario de facilitar a atención á cidadanía. Poderanse establecer xornadas e horarios especiais nos casos nos que o traballo se desenvolva en condicións singulares como cando sexa nocturno. Ditas condicións singulares deberán ser autorizadas polo órgano competente en materia de persoal despois dunha resolución da Comisión Mixta Paritaria do artigo 6 deste convenio. Nos casos de apertura nocturna para atender as necesidades da cidadanía en período de exames, ou outros motivos autorizados, os centros onde preste os servizos LTM poderán permanecer abertos até as 4:30h. Para cubrir este servizo, en principio e até novo acordo da Comisión Mixta Paritaria, serán necesarios 2 traballadores ou traballadoras, que poderán ser do persoal da quenda diúrna que voluntariamente o soliciten, cubríndose con novo persoal as vacantes que estes deixasen na devandita quenda. En caso de non existir esta voluntariedade cubriríase o servizo con persoal distinto ao da quenda diúrna e de nova contratación. A quenda nocturna será de 21:00h a 4:30h e o salario a percibir nesta quenda será un 30% máis que a quenda diúrna. No caso de cubrirse a quenda nocturna con traballadores da quenda diúrna, unha vez finalizada a prestación do servizo de apertura nocturna, o traballador ou traballadora regresará nas mesmas condicións anteriores á prestación. Calquera variación das condicións laborais de apertura nocturna deberá ser sometida ao ditame vinculante da Comisión Mixta. Sempre que a duración da xornada diaria continuada chegue a 6 horas terase dereito a un descanso de 10 minutos e se excede de 6 horas establécese un período de descanso de 25 minutos que se considerarán como tempo efectivo de traballo. Entre o final dunha xornada e o comezo da seguinte pasarán como mínimo 12 horas. Preferentemente non existirán contratacións cunha xornada semanal inferior a 30 horas. Poderanse realizar contratacións inferiores a 30 horas, sempre que se dean condicións excepcionais, singulares e especiais para iso, previa consulta e aprobación da Comisión Mixta Paritaria Todo o persoal gozará de vacacións retribuídas de 31 días naturais. Aquel persoal cunha antigüidade inferior a 1 ano gozará estes días correspondentes por vacacións de forma proporcional ao seu tempo traballado. En caso de coincidir un período de incapacidade temporal co sinalado para o goce de vacacións, estas interromperanse e producirase un novo sinalamento das vacacións polo tempo que restase de gozar, fixando como límite máximo para o seu goce ata o final do segundo mes do ano seguinte. As vacacións anuais deben gozarse dentro do ano natural no que se devindiquen (poderanse estender até o 15 de xaneiro do ano seguinte). O goce das vacacións pode dividirse como máximo en tres períodos, a condición de que polo menos un deles teña unha duración de 2 semanas sen interrupción. É posible a fusión de períodos de vacacións co goce de días libres por acumulación de horas extras, até un máximo de dous días libres a condición de que as circunstancias do traballo o permitan e a Dirección o autorice. En cambio, os asuntos propios non (ver permisos e licenzas). En ningún caso as vacacións poderán substituírse por unha compensación económica. Só excepcionalmente, no caso de persoal eventual, poderán compensarse economicamente cando o contrato finalice sen que se puideran gozar e sexa autorizado pola Dirección da empresa. O comezo do período de vacacións quedará suspendido a instancias do interesado ou interesada cando se presente unha situación de baixa con anterioridade á data prevista como inicio das mesmas. Finalizada a situación de baixa, sempre considerando as necesidades do servizo, determinarase o novo período de vacacións. En caso de xurdir a IT durante o goce das vacacións, o risco debe ser asumido polo traballador. O persoal poderá gozar de permisos retribuídos nos seguintes casos: a) Por matrimonio do traballador ou traballadora: 15 días. b) Permiso por nacemento de fillo/a ou adopción: 5 días. c) As traballadoras por lactación de fillo/a menor de nove meses terán dereito a elixir entre estas 3 opcións: 1. Entrar unha hora máis tarde do seu horario normal.2. Saír unha hora antes.3. Ausentarse unha hora en metade da xornada. d) Por falecemento, enfermidade grave, hospitalización ou intervención cirúrxica que precise repouso domiciliario do cónxuxe ou parella de feito, que se acredite debidamente, e de familiares até o segundo grao de consanguinidade ou afinidade: 5 días. e) Por matrimonio de fillos/as ou país/nais: 1 día. f) Por traslado de domicilio habitual: 2 días. Cando se teña que realizar un desprazamento fóra da provincia corresponderán 2 días máis en cada caso. g) En caso de asistencia a consultorio médico e mediante xustificación de consulta, concederase o tempo necesario. h) Concederase tamén o tempo necesario para acompañar a un fillo ou filla menor de idade polo mesmo motivo do punto anterior, sendo tamén imprescindible a presentación do xustificante de consulta. i) O traballador ou traballadora terá dereito a gozar de xornada retribuída e non recuperable de 4 días ao ano de asuntos propios, que se gozarán dentro do ano natural. Non se poderán acumular para o ano seguinte. Non poden ser unidos ás vacacións. O persoal poderá solicitar a acumulación de vacacións, maternidade e paternidade, que poderá ser concedida pola Dirección da empresa, a condición de que, a criterio desta, o permitan as condicións do servizo. O traballador ou traballadora cunha antigüidade na empresa de polo menos un ano ten dereito a que se lle recoñeza a posibilidade de situarse en excedencia voluntaria por un prazo non menor a 4 meses e non maior a 5 anos. En caso de ser solicitada por un período inferior ao máximo establecido poderanse solicitar sucesivas prórrogas avisando previamente con 15 días de antelación, sen pasar o máximo de cinco anos. Este dereito só poderá ser exercitado novamente polo traballador ou traballadora se transcorreron tres anos desde a anterior excedencia. En tódolos supostos de incapacidade temporal a empresa garantirá que o persoal perciba o 100% das súas retribucións. En caso de baixa por I. T. durante o embarazo, a traballadora terá dereito a percibir o 100% de tódolos conceptos salariais. A traballadora embarazada terá dereito a adaptar a súa xornada laboral para a preparación ao parto así como a elixir a data das súas vacacións regulamentarias. Retribucións salariais. Establécense 2 pagas extraordinarias que se denominarán de verán e nadal. Ditas pagas percibiranse no mes de xuño e decembro respectivamente. Ditas pagas serán completas, englobando tanto o salario base como tódolos complementos salariais. As pagas extraordinarias poderán ser rateadas a condición de que sexa solicitado expresamente polo traballador ou a traballadora. Ao persoal afectado polo presente acordo seralle recoñecida a súa antigüidade, a cal devindicará en 30 euros por trienio, reflectido mensualmente no seu respectivo complemento salarial baixo dita denominación. Comezará o aboamento do trienio no mesmo mes que se cumpra. Terán a consideración de horas extraordinarias aquelas horas que se realicen sobre a duración máxima da xornada ordinaria de traballo. As horas extraordinarias poderán ser remuneradas ou compensadas por períodos de descanso. En caso de ser remunerada o seu valor será un 30% máis do salario sobre o valor da hora ordinaria. En caso de ser compensada por período de descanso contabilizará como hora e media de libranza retribuída (véxase excepción en horas por curso do art.7 parágrafo c), a cal deberá disporse dentro dos 4 meses seguintes á súa realización e sempre que non interfira o servizo. As horas extras serán remuneradas nos casos en que sexa requirida a súa realización de forma expresa pola empresa. As partes comprométense a reducir ao mínimo indispensable as horas extras. O número de horas extras para aqueles traballadores e traballadoras que realizan unha xornada completa non poderá ser superior a 80 ao ano. Deberase comunicar ao responsable da biblioteca (o cal, á súa vez, informará á Dirección da empresa) a necesidade de realizar horas extras con anterioridade á súa realización; será esta persoa quen valore se efectualas está xustificado. O traballador ou traballadora deberá esperar confirmación do seu superior. En caso de circunstancias especiais (prazos de xestión, ausencias imprevistas, cambios de quenda etc.) poderán efectuarse as horas extras e xustificarse a posteriori os motivos. O rexistro de horas extraordinarias contabilizarase na base de datos de Excel que terá para tal efecto cada biblioteca. O devandito rexistro será recollido pola Dirección, previa comunicación do persoal que realizase horas extras. A base poderá ser consultada polos traballadores e traballadoras, xa que disporán dunha copia de lectura. De maneira excepcional, naqueles centros nos que resulte imposible realizar reunións de equipos dentro da xornada habitual de traballo, contémplase a posibilidade da súa realización en horario nocturno. Neste caso, computarase cada hora como hora extra, é dicir, cada hora como hora e media. As horas extras deberanse gozar preferentemente reducindo a xornada laboral habitual. Sempre que a prestación do servizo non se vexa afectada, as fraccións poderían oscilar entre os 30 minutos e as 2 horas. Contémplase tamén a posibilidade de acumular as horas extraordinarias en xornadas laborais completas sempre que a Dirección do centro así o autorice. Para o ano 2009 realizarase unha revisión salarial consistente no 90% do IPC real a 31 de decembro do ano anterior sobre toda a estrutura salarial e demais conceptos económicos. Esta fórmula de suba salarial será de aplicación nos anos sucesivos. Disposicións varias Este artigo ten como finalidade garantir a estabilidade no emprego dos traballadores e traballadoras deste sector, cando esta ou outra empresa cese na adxudicación dos servizos contratados á administración, dun cliente, público ou privado, por rescisión, por calquera causa, ou finalización de contrato de arrendamento de servizos, esta empresa ou a nova empresa adxudicataria ou administración que absorba o servizo estarán, en todo caso, obrigadas a subrogar tódolos traballadores e traballadoras nas mesmas condicións salariais, laborais e sociais que tivesen no momento de producirse a subrogación, calquera que sexa a súa modalidade de contratación e/ou categoría laboral. A relación de persoal farase constar mediante a presentación dos seguros sociais. (Modelo TC-2), ademais da documentación e requisitos estipulados pola Lei 30/2007, de 30 de outubro, de Contratos do Sector Público, artigo 104. (Información sobre as condicións de subrogación en contratos de traballo) e pola Directiva Europea 18/2004. Grupo I: Persoal que desempeña traballos cualificados, con iniciativa e responsabilidade e con certo grao ou total autonomía. Pode axudar á coordinación do traballo doutras persoas solucionando os problemas que se presenten. Pode participar na definición de obxectivos concretos a alcanzar. Grupo II: Persoal que realiza un traballo baixo instrucións concretas con dependencia xerárquica e funcional, pero que necesitan adecuados coñecementos profesionais e académicos. Art.21. Se a partir da sinatura deste convenio se tivese que practicar calquera modificación substancial das condicións de traballo, ámbalas partes están de acordo, en interese da paz social, en que sexan debatidas e aprobadas pola Comisión Mixta Paritaria. Calquera outra dúbida respecto diso deste convenio pode ser remitida á Comisión Mixta Paritaria como indica o artigo 6. Ningún traballador/a poderá ser discriminado por razón sexo ou idade, ideoloxía, raza ou discapacidade. Todo o persoal ten dereito ao respecto da súa dignidade e á protección da súa intimidade. Segundo isto, en consonancia coa lexislación vixente, a empresa e a RLT vixiarán o cumprimento das seguintes normas: a) Que non figure nas condicións de contratación ningún requisito que supoña discriminación por sexo. b) Que non se produzan diferenzas nas denominacións dos postos de traballo en función do sexo. c) Que ningún traballador/a poderá ser discriminado/a, sancionado/a, despedido/a por cuestións relativas á súa intimidade, sempre que non afecten á actividade laboral. d) Que ningún/ha traballador/a poderá ser obxecto de decisións e/ou condicións, ou calquera clase de medidas, que comporten un trato discriminatorio en materia de salarios, promoción, conservación do posto de traballo etc. por razón do seu sexo. e) Evitarase na redacción do convenio a linguaxe sexista. Ámbalas partes conveñen que son obxectivos importantes para o logro dunha igualdade de oportunidades sistemática e planificada os seguintes: — Que tanto homes como mulleres gocen de igualdade de oportunidades en canto ao emprego, a formación, a promoción e o desenrolo no seu traballo. — Que mulleres e homes reciban igual retribución por traballos de igual valor, así como que haxa igualdade en canto ás súas condicións de emprego en calquera outros sensos do mesmo. — Que os postos de traballo, as prácticas laborais, a organización do traballo e as condicións laborais se orienten da tal xeito que sexan adecuadas tanto para as mulleres como para os homes. — Será obrigatorio elaborar un Plan de Igualdade cando a Empresa supere os douscentos cincuenta traballadores/as. Tódolos partes de baixa/alta por enfermidade deberán ser entregados directamente en Xestoría Otero(R/ Santo André, 78, entreplanta A, tlf.: 981 216 435) e comunicado telefonicamente á dirección da empresa nun prazo máximo de 24 horas. A) Petición de permisos para a realización de cursos por parte do persoal Deberase presentar á Dirección da empresa a solicitude de petición de permiso para a realización do curso, debidamente cuberto e argumentado. O servizo nunca poderá quedar desatendido. Facilitaranse os cambios de quenda ou libranzas para poder asistir. A realización destes cursos non xerará horas extras. En caso de solicitar dúas ou máis persoas o mesmo curso a adxudicación farase tendo en conta os seguintes criterios: as tarefas que habitualmente desempeñan as persoas que o solicitan e/ ou a orde de recepción da solicitude. B) Realización de cursos por necesidades e intereses do servizo Ver art.7 parágrafo C e D do convenio. O persoal deberá participar en todos aqueles ciclos formativos que se estimen oportunos para a planificación de novos servizos ou para a mellora dos xa existentes. En caso de desprazamento fóra da localidade, a empresa asumirá o custo que se derive do devandito desprazamento. Convocatoria aberta a todo o persoal: A dirección da biblioteca poderá decidir en función das prioridades da propia biblioteca, cal ou cales son as persoas indicadas para participar nun determinado ciclo formativo, informando á representación legal dos traballadores e traballadoras e á Dirección da empresa. Convocatoria dirixida a perfís concretos: A Dirección da empresa notificará á persoa designada a necesidade de asistir ao curso en cuestión, informando á RLT. O interesado ou interesada disporá dun prazo de 3 días para informar tanto positiva como negativamente da súa participación, debendo xustificarse a decisión en caso de non participar. En todas aquelas materias non reguladas expresamente no presente Convenio, estarase ao disposto no Convenio sectorial de Eventos, Servizos e Producións culturais de Galiza con carácter supletorio a este convenio. No caso de que este Convenio perdera a súa vixencia por calquera motivo as condicións laborais dos traballadores/as afectados/as rexeranse polo convenio sectorial de Eventos, Servizos e Producións Culturais de Galiza ou o que o substitúa. Disposición adicional segunda. Ámbalas partes acordan que este convenio será rexistrado ante a oficina pública correspondente para elevalo e facelo constar co mesmo tratamento de convenio colectivo coa intención de regular normativamente as relacións laborais na empresa.